KIRJALLINEN KYSYMYS E-0737/00 esittäjä(t): Graham Watson (ELDR) komissiolle. Postitusavustusten poistaminen kristillisiltä julkaisuilta Etelä-Intiassa.



Virallinen lehti nro 026 E , 26/01/2001 s. 0100 - 0101



KIRJALLINEN KYSYMYS E-0737/00 esittäjä(t): Graham Watson (ELDR) komissiolle (17. maaliskuuta 2000) Aihe: Postitusavustusten poistaminen kristillisiltä julkaisuilta Etelä-Intiassa Tämän vuoden tammikuun kahden ensimmäisen viikon aikana yli sadalta Etelä-Intiassa ilmestyvältä kristilliseltä julkaisulta poistettiin niiden postitukseen saamat avustukset. Perusteena oli, että näiden julkaisujen välittämä informaatio ei koske poliittisia tai ajankohtaisia asioita ja ne eivät täten sisällä uutisia. Toimenpiteen seurauksena monet kyseiset julkaisut voivat nyt pysyvästi joutua lopettamaan toimintansa, vaikka osa on ilman kyseisenlaisia ongelmia ilmestynyt jo 30 vuoden ajan. Intiassa vallitsee tällä hetkellä vihamielinen ilmapiiri kristillisiä yhteisöjä kohtaan ja siellä on tehty suuri määrä lakialoitteita, joiden tavoitteena on kiristää näiden yhteisöjen uskonnonharjoittamisen ja todistustoiminnan valvontaa. Täten on riittävästi perusteita uskoa, että tämä viimeisin toimenpide voi olla tietoinen yritys rajoittaa kyseisten yhteisöjen ilmaisuvapautta. Aikooko komissio selvittää, onko avustukset poistamalla harjoitettu uskonnollista syrjintää, ja mikäli syrjintää todetaan, ottaako komissio asian esille Intian hallituksen kanssa? Christopher Pattenin komission puolesta antama vastaus (4. huhtikuuta 2000) Komissio jakaa arvoisan parlamentin jäsenen ilmaiseman huolen ja haluaa korostaa, että komission New Delhin lähetystö jatkaa Intian uskonnollisten vähemmistöjen, kristillinen yhteisö mukaan luettuna, tilanteen tarkkailua ja siitä raportoimista. Komission lähetystö on asian osalta läheisessä yhteydessä unionin New Delhin ulkomaanedustustoihin. Kristittyihin perheisiin ja heidän omaisuuteensa kohdistuneiden hyökkäysten äkillisen lisääntymisen jälkeen vuonna 1998 unionin suurlähettiläät ovat järjestelmällisesti ilmaisseet huolensa asiasta Intian hallitukselle ensisijaisesti hiljaisen diplomatian keinoin. Intian hallitus on sen jälkeen perustanut kansallisen vähemmistötoimikunnan. Kyseinen toimikunta on vastuussa erityisesti Intian uskonnollisten vähemmistöjen suojelusta ja vastaanotettujen valitusten jatkotoimenpiteistä. Yleinen käsitys on, että vaikka kansallisella vähemmistötoimikunnalla ei ole tuomiovaltaa, sillä on jatkossakin rajoittava vaikutus ääriryhmien toimintaan, ja siten se edistää Intian perustuslakiin kirjoitetun tunnustuksettoman hallitusmuodon ja uskonnon harjoittamisen vapauden periaatteiden vaalimista. Kyseessä olevan Etelä-Intiassa ilmestyvään noin 100 kristilliseen julkaisuun vaikuttavan postitusavustuksen poistamisen osalta komissio pyytää New Delhin lähetystöään tutkimaan läheisessä yhteistyössä unionin edustustojen kanssa kaikkien sellaisten syrjivien ja jo tehtyjen toimenpiteiden taustat ja vaikutukset, jotka saattavat vaikuttaa rajoittavasti Intian kristittyjen tai muiden uskonnollisten ryhmien tiedonvälitykseen. Kyseisten tahojen tekemien päätelmien perusteella komissio aikoo kuulla kumppaneitaan ja päättää Intian viranomaisille mahdollisesti esitettävän kannanoton laajuudesta ja muodosta.